มิตรภาพใหม่ ไทย-ซาอุฯ เดินหน้าสู่ความร่วมมือทางเศรษฐกิจ
การเดินทางเยือนซาอุดีอาระเบียของ พลเอก ประยุทธ์ จันทร์โอชา นายกรัฐมนตรีและรัฐมนตรีว่าการกระทรวงกลาโหม พร้อมคณะ ตามคำเชิญของมกุฎราชกุมาร แห่งซาอุฯ ช่วง 25 - 26 ม.ค. 2565 ที่ผ่านมา เป็นการเยือนระดับผู้นำของสองประเทศครั้งแรกในรอบ 32 ปี และยังถือเป็นการฟื้นความสัมพันธ์ หลังมีปัญหาระหว่างกันเมื่ออดีตกว่า 30 ปีก่อนและเริ่มเห็นผลความสำเร็จเป็นรูปธรรม เริ่มจากเครื่องบินของสาย Saudia Airlines นำนักนักท่องเที่ยวซาอุฯ 71 คน บินจากกรุงริยาด เมืองหลวงซาอุฯ มาลงจอดที่สนามบินสุวรรณ เมื่อ 28 ก.พ. ที่ผ่านมา นับเป็นเที่ยวบินตรงปฐมฤกษ์ระหว่าง 2 ประเทศในรอบ 32 ปี โดยหลังจากนั้นทางซาอุฯ ได้มีเที่ยวบินตรงมายังไทย 3 เที่ยวบิน/สัปดาห์ ถือเป็นการเปิดศักราชใหม่ของนักท่องเที่ยวจากซาอุฯ ในการกลับมาเยือนเมืองไทยอีกครั้งตั้งเป้านักท่องเที่ยวซาอุฯ เข้าไทยหลักแสนคน/ปีเมื่อปี 2562 มีนักท่องเที่ยวจากชาติตะวันออกกลางประมาณ 7 แสนคน ล้วนเป็นนักท่องเที่ยวที่มีกำลังซื้อสูง แต่เป็นนักท่องเที่ยวจากซาอุฯ เพียง 36,000 คน ดังนั้น เมื่อมีการฟื้นความสัมพันธ์เปิดประเทศระหว่างกันมากขึ้น คาดว่าจะดึงนักท่องเที่ยวซาอุฯ ได้เพิ่มขึ้นเป็นระดับหลักแสนคน/ปี ซึ่งการท่องเที่ยวแห่งประเทศไทย หรือ ททท.เร่งเดินหน้าวางแผนจัดกิจกรรมประชาสัมพันธ์และเสนอขายการท่องเที่ยว ดึงให้นักท่องเที่ยวซาอุฯ เดินทางมาเที่ยวประเทศไทยมากขึ้น โดยเฉพาะการท่องเที่ยวเชิงสุขภาพ มีแนวโน้มได้รับความนิยมจากชาวซาอุฯ สูงขึ้นต่อเนื่องเตรียมส่งแรงงานไทยไปซาอุฯ อีกครั้งด้านแรงงานไทยก็เตรียมส่งแรงงานไปยังซาอุฯ อีกครั้ง เพราะทางซาอุฯ เอง ก็ต้องการแรงงานต่างชาติกว่า 8 ล้านคน เนื่องจากมีโครงการที่อยู่ระหว่างการพัฒนามากมาย โดยเมื่อวันที่ 14 ก.พ. ดร.ฮุสเซน อัล อาวาด ประธานบริษัท ปริ้นเซส จอย เพลสเม้น แอนด์ เจนเนอรัล เซอร์วิส ตัวแทนบริษัทจัดหางานภาคเอกชนของซาอุดีอาระเบีย ได้เดินทางมาเยี่ยมชมสถานทดสอบฝีมือแรงงานของเอกชนไทย และมีความพึงพอใจมากในมาตรฐานจากนั้น คณะรัฐมนตรีของไทย ได้เห็นชอบร่างข้อตกลงด้านแรงงานระหว่างกระทรวงแรงงานของไทย กับกระทรวงทรัพยากรมนุษย์และการพัฒนาสังคมแห่งซาอุดิอาระเบีย จำนวน 2 ฉบับ คือ ร่างข้อตกลงว่าด้วยการจัดหาแรงงานและร่างข้อตกลงว่าด้วยการจัดหาแรงงานทำงานบ้าน ร่างข้อตกลงทั้ง 2 ฉบับ มีเป้าหมายสำคัญเพื่อสร้างความมั่นใจในการจัดหาแรงงานไทยไปทำงานในซาอุฯ อย่างถูกกฎหมาย มีจริยธรรม และมีประสิทธิภาพ คุ้มครองสิทธิของนายจ้างและลูกจ้างโดยภายในเดือนนี้ผู้ช่วยรัฐมนตรีว่าการกระทรวงทรัพยากรมนุษย์ และการพัฒนาสังคม ซาอุฯ จะเดินทางมาพบรัฐมนตรีว่าการกระทรวงแรงงานของไทย เพื่อตรวจร่างข้อตกลงและเยี่ยมชมศูนย์พัฒนาฝีมือแรงงาน และจะมีการลงนาม MOU หรือบันทึกข้อตกลง - ความร่วมมือดังกล่าว ที่ประเทศซาอุฯ ซึ่งนายสุชาติ ชมกลิ่น รัฐมนตรีว่าการกระทรวงแรงงาน จะเดินทางไปร่วมลงนาม คาดว่าอีก 3 เดือนหลังจากลงนาม จะเริ่มทยอยส่งแรงงานไปซาอุฯ ได้ โดยเฟสแรกจะเป็นแบบรัฐต่อรัฐ หรือ จีทูจี จะเป็นแรงงานกึ่งทักษะ เช่น ช่างเชื่อม ช่างก่อสร้าง ช่างไม้ ช่างปูน เชฟทำอาหาร ซึ่งกรมการจัดหางาน เปิดให้คนไทยแจ้งความประสงค์ไปทำงานซาอุฯ ผ่านระบบอิเล็กทรอนิกส์การบริหารแรงงานไทยไปต่างประเทศ ที่ toea.doe.go.th ตั้งแต่วันที่ 12 ก.พ.ผ่านมาแล้วคาดผลการค้าเพิ่มสูง หลังฟื้นความสัมพันธ์ภาคเอกชนมีการประเมินไว้อย่างน่าสนใจว่า เป็นการสร้างจุดเปลี่ยนของประเทศไทยในการพลิกฟื้นเศรษฐกิจ ช่วยทำให้การค้าของประเทศกลับมาคึกคักได้ ประโยชน์ที่ไทยจะได้รับหลักๆ คือการส่งออก เพราะหากดูสัดส่วนการค้าในปี 2564 ไทยส่งออกไปประเทศซาอุฯ ประมาณ 1,500 ล้านเหรียญสหรัฐ หรือประมาณ 45,000 ล้านบาท คิดเป็นเพียง 0.6% ของการส่งออกทั้งหมดจากไทย แต่หากเปิดประตูการค้ากับซาอุฯ ได้มากขึ้น จะทำให้การส่งออกไปซาอุฯ กลับไปที่ประมาณ 2.2% ของการส่งออกทั้งหมด เหมือนปี 2532 ก่อนเกิดปัญหาระหว่างกัน ซึ่งนั่นหมายถึง ปริมาณการค้าจะเพิ่มขึ้นไปที่ 5,000 ล้านเหรียญสหรัฐ หรือประมาณ 150,000 ล้านบาท โดยสินค้าไทยที่มีศักยภาพเจาะตลาดซาอุฯ ได้ อย่างรถยนต์ที่ประกอบในไทยและส่วนประกอบ อาหารและอาหารแปรรูป อาหารฮาลาล สินค้าเกษตร เครื่องจักรกล จิวเวลรี่ อุปกรณ์ไฟฟ้า Medical Hub หรือศูนย์กลางบริการทางการแพทย์และสุขภาพ เป็นต้นเดินหน้าฟื้นฟูความสัมพันธ์การเมือง – การทูตการเดินหน้าฟื้นความสัมพันธ์ทั้ง 2 ด้านนี้ พล.อ.ประยุทธ์ จันทร์โอชา ได้กราบบังคมทูลเชิญ เจ้าชายมุฮัมมัด บิน ซัลมาน บิน อับดุลอะซีซ อัลซะอูด มกุฎราชกุมาร รองนายกรัฐมนตรีและรัฐมนตรีกลาโหมแห่งซาอุดีอาระเบีย เสด็จฯ เยือนประเทศไทยซึ่งพระองค์ทรงตอบรับจะเสด็จเยือนไทยภายในปีนี้ ขณะที่กระทรวงการต่างประเทศและหน่วยงานเกี่ยวข้อง เดินหน้าแต่งตั้งเอกอัครราชทูตไทยไปประจำกรุงริยาด คนแรกในรอบ 32 ปี ขณะนี้อยู่ในขั้นตอนการแต่งตั้ง แต่เมื่อใดที่ทั้งสองประเทศแต่งตั้งเอกอัครราชทูตไปประจำเมืองหลวงของแต่ละฝ่ายสำเร็จ คาดว่าเมื่อนั้นความสัมพันธ์ของทั้งสองจะกลับมาอยู่ในระดับปกติได้อีกครั้ง ซึ่งจะนำไปสู่ความร่วมมือในด้านต่างๆ ที่มากขึ้นเพื่อผลประโยชน์ของทั้งสองชาติต่อไป